## La Sindicatura de Comptes reconeix en la seua auditoria financera l’infrafinançament de la Comunitat Valenciana

*** L’informe destaca l’evolució positiva dels drets reconeguts i el reforç de l’estat del benestar
* El document ressalta les greus conseqüències de la dana, i assenyala que les aportacions estatals han de ser retornades per la Generalitat ja que no són a “fons perdut”**

La Sindicatura de Comptes reconeix l’infrafinançament de la Comunitat Valenciana en assenyalar que “els ingressos pel sistema de finançament autonòmic resulten inferiors als que correspondrien a un sistema equitatiu”.

Així ho assenyala l’organisme en la seua auditoria financera i de compliment de la legalitat del Compte de l’Administració de la Generalitat de 2024, que ha entregat en les Corts. D’esta manera, es confirma la necessària reforma del finançament autonòmic que reclama el Govern Valencià.

L’informe també destaca que el finançament estatal de les ajudes a la dependència “no arriba al 50 % previst” així com “la falta de compensació dels gastos sanitaris de desplaçats en la Comunitat Valenciana”.

D’altra banda, l’informe presentat indica que en 2024 hi ha hagut una evolució positiva dels drets reconeguts, passant de 16.272 milions d’euros en 2022 a 18.900,4 milions d’euros en 2023 i 21.359,9 milions d’euros en 2024.

Un altre dels aspectes destacats és que l’increment de les obligacions reconegudes en 2024 és de 23.662,8 milions d’euros davant dels 20.230,8 de 2022 i 22.172,8 de 2023. S’observa el reforç de l’estat de benestar en la Comunitat Valenciana amb l’impuls de la sanitat, educació i servicis socials.

**Conseqüències dana**

Així mateix, la Sindicatura ressalta les greus conseqüències de la dana d’octubre de 2024 i la incertesa sobre els seus efectes. Així, inclou en els seus programes anuals d’actuació de 2025 i 2026 diversos treballs d’auditoria relacionats amb esta catàstrofe meteorològica.

Quant al deute financer l’informe assenyala que l’Estat va concedir en 2024 un crèdit extraordinari per a actuacions de la Generalitat en resposta a la riuada, del qual s’han gastat 292,3 milions d’euros. En març de 2025, l’Estat va concedir un altre crèdit extraordinari de 2.364,3 milions d’euros. No obstant això, s’assenyala que estes aportacions estatals “han de ser retornades per la Generalitat i per això no es tracta de subvencions a fons perdut”.

El diagnòstic del Pla de recuperació econòmica i social de la Comunitat Valenciana després de la dana xifra en prop de 18.000 milions els danys ocasionats per esta catàstrofe, quantia similar a l’estimada per l’IVIE (17.000 milions d’euros).

Fecha: 22/12/2025